Barbara McClintock
Barbara McClintock, 1902-1992, amerikansk genetiker, der var uddannet som botaniker og i over 50 år forskede ved Cornell University, Ithaca, Carnegie Institution, Washington D.C., og Cold Spring Harbor Laboratory, Long Island.
Ved eksperimenter påviste hun, at de store farvevariationer mellem en majskolbes enkelte korn kun kunne forklares ved tilstedeværelsen af "hoppende gener" (transposoner), der flytter sig inden for majsens arvemasse. Hun foreslog, at dette fænomen er medansvarligt for, at de celler, der fremkommer under en organismes udvikling, er så forskelligartede. 
Barbara McClintocks forskning blev udført i 1940'erne og 1950'erne og var længe upåagtet, men blev i 1983 anerkendt ved, at hun modtog nobelprisen i fysiologi/medicin, idet resultaterne har vist sig at øge forståelsen af bl.a. genetiske sygdomme hos mennesket.